1. **Program in Child and Youth Rights - General Overview**

**I1. The Program’s Goal**

מטרת התוכנית לשמש מוקד למחקר אינטרדיסיפלינארי ישראלי-פלסטיני ובינלאומי בנושא זכויות ילדים ונוער בדגש כפול. האחד – הרחבת היריעה התיאורטית של תחום זכויות הילד בארץ ובעולם. השני – שכלול הכלים המעשיים ליישום הידע התיאורטי במישור המדיניות הציבורית, החקיקה והפסיקה בדגש על ישראל ובשאיפה גם במישור הבינלאומי. על מנת לקדם את שני אלה תקיים התוכנית שיתופי פעולה נרחבים עם מגוון פקולטאות ומכוני מחקר באוניברסיטה ומחוץ לה, לרבות עם הקליניקות המשפטיות, ועם מכון חרוב. מחוץ לגדרי האוניברסיטה תקיים התוכנית שיתופי פעולה עם אוניברסיטאות ומכוני מחקר בחו"ל, ועם ארגונים בינלאומיים בתחום זכויות הילד, מתוך הכרה בחשיבות המחקר ההשוואתי , הבינ-מדינתי והבינלאומי. בנוסף, תיצור התוכנית קשר עם ארגוני החברה האזרחית לשם קידום המחקר בהינתן הידע הרב שנצבר בארגונים אלו באשר לחוק בחיי המעשה). מעבר להיותם שדה מחקר חשוב, ארגונים אלו מהווים גם מעבדה טבעית לבחינת הישימות וההשלכות של תוצרי המחקר שיתבצע בתוכנית, לטובת ילדים ולהגנתם.

**I2. Main Activities of the Program:**

על פי החזון המוצע תשמש התוכנית מסגרת לעידוד וקידום מחקרים הן של חברי סגל מישראל ומחו"ל; הן של תלמידי מחקר בשלבים השונים של עבודתם – כתלמידי מאסטר, דוקטורט או פוסט דוקטורט; והן של אנשי שטח, בכירים ברשויות השונות, אנשי חינוך ופעילים בארגונים שהמרכז יסייע להם בעיבוד הידע והנסיון הרב שהם אוחזים לכדי מחקרים מבוססים מבחינה אמפירית, מחד, והנטועים בשדה התיאורטי, מאידך. לשם כך, תוציא התוכנית קולות קוראים למלגות לתלמידי מחקר, לעמיתי מחקר ולעמיתי מחקר בכירים, וכן תוציא קולות קוראים לתמיכה במחקרים ספציפיים. בבסיס הקולות הקוראים תעמוד מטריצה המפלחת את שדה המחקר על פי שלוש תימות מחקר ראשיות (כפי שיפורט להלן) ועל פי רב-תחומיות (כפי שיפורט להלן), כל זאת בהתחשב במימד ההשוואתי (כפי שצוין למעלה), בפיתוח ההון האנושי המחקרי (דור החוקרים הבא) ותוך הקפדה על מגוון אנושי הרגיש למחויבות לחקור ולשלב במחקר ילדים ונוער פלסטיניים. תוצרי המחקר יעובדו ויוצגו בשולחנות עגולים ובכנסים, בתמיכת התוכנית, ויפורסמו בכתבי עת אקדמיים מובילים בעולם (ואף בכך תוכל התוכנית לסייע, בהתחשב בעלויות עריכה, הגשה וגישה).

לצורך קידום המחקר מוצע כי התכנית תקיים מדי שנה סדנה רב תחומית להצגת מחקרים, על פי תימות משתנות מדי שנה (במסגרת הרחבה של התימות שיובאו להלן). הסדנא תוכל לשלב תלמידי מחקר וחוקרים שזוכים לחסות התוכנית וחוקרים נוספים בתחום. באישור ועדת הוראה, תוכל הסדנא להקנות נקודות זכות לתלמידים שישתתפו בה ויכתבו ניירות תגובה על המחקרים שיוצגו.

לצד המחקר, המהווה את לב העשייה של התכנית, תשמש התוכנית מרכז לאירוח קורסים, סדנאות, והרצאות ייחודיות בתחומי הליבה של התוכנית (כפי שיפורט להלן), שיהיו פתוחים, בהתאם למאפיינים הייחודיים של כל אחד מאלה, לקהל הרלוונטי – סטודנטים, חוקרים ו/או אנשי שטח ובמידת האפשר ילדים ובני נוער. בנוסף, תפעל התוכנית לקידום זכויות ילדים על ידי הגשת ניירות עמדה, חוות דעת ידיד בית משפט, הערות לתזכירי חוק ועוד, באמצעות שיתופי הפעולה עם קליניקות המשפטיות ועם הארגונים החברתיים כאמור לעיל. תוצרים אלו, לצד התוצרים המחקריים, יפורסמו באתר התתוכנית.

**I3.דגשים ליישום מטרות התוכנית:**

**דגשים בנושא תמיכה בחוקרים ואורחי המרכז:**

כאמור, התוכנית תפעל לקידום המחקר באמצעות מתן מלגות מחקר, ובכך תקדם תיאוריה ודוקטרינה, חשיבה משפטית וחשיבה מתחומי דעת אחרים, וכן תעמיד דור של חוקרים בתחום. במסגרת מלגות המחקר, שאוזכרו למעלה, מוצע כי יינתן דגש למלגות שתאפשרנה לארח בכל שנה חברי סגל (Tenure Track) ממגוון מוסדות אקדמים או מרכזי מחקר מחו"ל (לצד חוקרים מישראל), המתמחים בנושאים הקשורים לזכויות ילדים ונוער, לפרק זמן של בין שבועיים לסמסטר. במסגרת תקופה זאת, בנוסף לפעילות המחקרית—התיאורטית, האמפירית וההשוואתית – הישירה, ילמדו אורחים קורסי בחירה מרוכזים, לרבות קורסים מחקריים בנושאים הקשורים לתוכנית. הקורסים ייועדו הן לתלמידי השנים המתקדמות בתואר הראשון והן לתלמידי המחקר. כחלק משהותם כאורחי התוכנית יעבירו מרצים אלה, בנוסף, הרצאת אורח בסדנת המחקר המרכזית של המרכז. כן תשקלנה סדנאות בנות מספר מפגשים במקרים מתאימים שתתאמנה לקהל החוקרים והפרקטשיונרים הרלוונטי המסונף לתוכנית. בכך יועשר הרקע התיאורטי וההשוואתי בתחום, ותווצר קהילה שתוכל לתמוך בלימודים מתקדמים של תלמידי המחקר, וכן לייצר הגשות לקרנות המחקר השונות.

כמו-כן, כחלק ממארג המלגות שפורט למעלה, מוצע כי יושם דגש במלגות לחוקרים ולמחקרים ממגוון דיסיפלינות,. בראייה ראשונית, נראה כי תמיכה בתלמידי מחקר – מאסטרנטים, דוקטורנטים ופוסט-דוקטורנטים – העורכים מחקר אינטרדיספילנארי, תהווה השקעה נכונה בפיתוח קהילה רב תחומית שעוסקת בזכויות הילד והנוער. המטרה היא לעודד ולתמוך בחוקרים ובמקביל לייצר קבוצה שתפעל תוך שיתופי פעולה ותוך הפריה הדדית, חשיבה משותפת ומתן פידבק אחד לשני. חברי הקבוצה יהיו מעורבים בפעילויות התוכנית ויוכלו להנות מהרצאות האורח ושאר הפעילויות שהתכנית תציע. לפיכך, מוצע כי התוכנית תציע מסגרת תמיכה מחקרית ומענקים לתלמידי מאסטר, דוקטורט ופוסדוקטורט שנושא המחקר שלהם קשור לתחומי המחקר של התוכנית במטרה להצמיח את דור ההמשך של התחום.

דגש שלישי יושם במגוון האנושי, וכן במגוון נשואי המחקר. בכל שנה יובטח מקומם של תלמידי ו/או חוקרים בשלבים שונים של הקריירה ואנשי שטח המתמקדים במחקר של ילדים ונוער פלסטיני בישראל, ילדים מהפזורה הבדואית, ילדים ממזרח ירושלים ובמידת האפשר מן הגדה. בנוסף, תתמוך התוכנית ותתמרץ מחקרים בהם ישמעו הילדים ובני הנוער עצמם כמרואיינים או ייקחו חלק אקטיבי באופן אחר.

**במה להצגה ופרסום של מחקרים cutting edge**

על פי החזון, התכנית תארח כנס בינלאומי שנתי בו יוצגו מחקרים מקוריים בתחום זכויות ילדים ונוער. במסגרת הכנס יוצגו מאמרים שטרם ראו אור בבמות אחרות, בפורמט של הצגה, תגובה ודיון עומק, מתוך מטרה להביא, את הראויים מקרב מאמרים אלה, לפרסום בכתב עת ייעודי שיוקם בחסות התוכנית. תחום זכויות הילדים חסר כתב עת מוביל וככל שהתכנית תוכל להקים כתב עת כזה, ולעצבו בסטדנרט אקדמי גבוה, לגייס מאמרים מעולים מתוך אלו שיוצגו בכנס ומאמרים לא משודלים נוספים, יהיה בכך הישג מרשים שגם ימקם את התוכנית בקדמת המחקר האקדמי בתחום מבחינה בינלאומית.

**דגשים מתודולוגים: הדיסיפלינות המחקריות Interdisciplinary disciplines**

במוקד כמובן נמצא המשפט, בו משמשים ילדים שחקנים חשובים, הן כצדדים הזכאים להגנת המשפט והן כשחקנים המבקשים לעשות שימוש במשפט לקידום זכויותיהם או להשמעת קולם, הן באשר לענייניהם האישיים והן בסוגיות כלליות יותר הנוגעות לילדים כקבוצה. ילדים עלולים למצוא עצמם גם בצד הכפוף לסנקציות משפטיות, כאשר הם נחשדים בסטיה מהנורמה, או בהתנהגות עבריינית. בה בעת, כנעדרי כח פוליטי, חברתי וכלכלי, המשפט מהווה לעיתים הזירה וסט הכלים היחידים העומדים לרשותם של ילדים למימוש והגנה על זכויותיהם.

בהתאם, הרי שבתוך עולם המשפט, ניתן לחשוב על מגוון גדול של שדות רלוונטים למחקר. המרכזיים שבהם הינם המשפט הציבורי (החוקתי והמנהלי), המשפט הפלילי המהותי והדיוני, המשפט האזרחי הקלאסי (לצידו המשפט הדיוני האזרחי, דיני הרווחה (לרבות הביטוח הלאומי, הבריאות והעבודה), דיני המשפחה, ותחומי המשפט והטכנולוגיה. בכל אחד מתחומים אלו עולות שאלות ייחודיות לילדים נוער כמושאי הדין וכנשאי הדין.

ואולם המשפט הוא זירה אחת המצויה בממשקים עם עולמות תוכן ומחקר אחרים, המחייבים התייחסות. מגוון גדול של דיסיפלינות מצטלבות עם עולם זכויות הילד והתוכנית תוכל לשמש צומת לפנות לממשקים אלה לצורך עריכת מחקר שיעמיק את ההבנה של שדה המחקר גם באותה דיסיפלינה וגם בחיתוך של המשפט איתה. באופן ראשוני אפשר לחשוב בהקשר זה על שיתופי פעולה מחקריים חשובים הן של חברי סגל והן של תלמידי מחקר ממגוון הדיסיפלינות הבאות:

עבודה סוציאלית; פסיכולוגיה; סוציולוגיה, אנתרופולוגיה וקרימינולוגיה; חינוך; מדעי הרוח (לרבות ספרות, היסטוריה, מקרא ומחשבת ישראל ולימודי האסלאם); תקשורת חזותית וקולנוע; מגדר; כלכלה, מדעי המדינה ומדיניות ציבורית; יחסים בינלאומיים ולימודי המזרח התיכון; מדעי המחשב ולימודי אינטרנט וחברה; רפואה בריאות הציבור, ומדעי החיים;. מבדיקה ראשונית שערכתי, קיימים בישראל ובחו"ל חוקרות וחוקרים רלבנטיים המוכרים לי בכל אחד מתחומי דעת אלו, ואני משוכנעת שסקירה מעמיקה יותר תוכל להרחיב את היריעה. לפיכך, הקולות הקוראים למלגות אשר תוארו לעיל ייקחו בחשבון, לפחות בכל האמור לתלמידי מחקר, את הפיתוח של המחקר הבינתחומי, למצער בתחומים שפורטו.

**דגשים מתודולוגים: סוגי המחקר**

כפי שצוין למעלה, התוכנית תציע מחקר תיאורטי, אך גם אמפירי, בשיטות שונות. כמדומני שהרוב המוחלט של הסוגיות הנוגעות לחיי ילדים ומשיקות לזכויתיהם טרם נחקרו. מטרת המחקר שיקודם במסגרת התוכנית הוא לא רק לפתח את המחקר התיאורטי של התחום המצוי בחלקו בחסר, אלא גם לנסות לסגור את הפער הקיים בין המציאות לבין התיאוריה. בהקשר זה יוזכר שוב הקשר לשטח: אירגוני החברה האזרחית העוסקים בזכויות ילדים בישראל צברו ידע רב באשר לאתגרים, בחיי המעשה, שעומדים בפני מימוש הזכויות. במקביל, אירגונים אלו יוכלו לערוך מחקרי פילוט באשר לישימות ולהשלכות פתרונות כאלה ואחרים שינביט המחקר התיאורטי. מרבית האירגונים ואנשי השטח המובילים בישראל בתחום זכויות ילדים מוכרים לי אישית, ובהם המועצה לשלום הילד, על"ם, האגודה לזכויות האזרח (שחלק מפועלה מוקדש לילדים במזרח ירושלים, ובפזורה הבדואית) וכך גם הקליניקות המשפטית המוקדשות לילדים ונוער בבתי הספר המובלים למשפטים בארץ. המחקרים השונים יצטרכו לשלב באופן ישיר כ- subject of research, לא רק את אנשי השטח, הפעילים החברתיים, האנשים שעובדים עם ועבור ילדים ברשויות השונות ובמוסדות השונים, אלא גם את הילדים עצמם.